钦定古今图书集成/明伦汇编/氏族典/第382卷 > 李矩
## 钦定古今图书集成/明伦汇编/氏族典/第382卷 > 李矩

按《晋书李矩传》：“矩字世回，平阳人也。梁王肜以为牙
门。伐氐齐万年有功，封东明亭侯，还为本郡督护，谢
病去。属刘元海攻平阳，百姓奔走，矩素为乡人所爱，
乃推为坞主，东屯荥阳。后移新郑，洛阳不守。太尉荀
藩制建行台，假矩荥阳太守。石勒亲率大众袭矩，矩
破之。元帝加矩冠军将军，进封阳武县侯，领河东平”
阳太守。刘聪遣从弟畅步骑三万卒至，矩未暇为备，
诈降于畅，夜袭之，畅仅以身免。聪太子粲率刘雅生
等屯孟津，攻赵固。矩遣郭诵救之，粲众奔溃，因据其
营。除都督河南三郡军事、安西将军。后石勒遣其将
石良率精兵五千袭矩，矩逆击不利，郭默说矩降曜。
矩所统将士有阴欲归勒者，矩知之而不能讨，乃率
众南走，将归朝廷。众皆道亡，矩坠马卒。